Rasmus Würtz er med i den trup på 21 mand cheftræner Kent Nielsen foreløbig har udtaget til aftenens opgør mod Esbjerg. Både Kenneth Emil Petersen, Thomas Augustinussen og Kasper Pedersen er tvivlsomme.

AaB kan med en sejr spille sig tilbage på Alka Superligaens femteplads. - Vi er afklarede med, at der nærmer sig et punktum for sæsonen, og det er vigtigt for os at slutte så godt af som muligt, siger Kent Nielsen. Cheftræneren mener, at holdet med en optimal præstation har en god chance for at hente alle tre point mod sydvestjyderne. - Vi skal genfinde takterne fra anden halvleg af vores seneste hjemmekamp mod OB og samtidig være mere effektive, hvilket også er påkrævet, hvis vi skal slå et topmotiveret Esbjerg-mandskab, der med en sejr definitivt kan sikre sin eksistens i Alka Superligaen, siger Kent Nielsen og fortsætter: - Esbjerg har ikke helt fået det antal point i foråret, som deres spil ellers har fortjent, og det er naturligvis vores målsætning, at det heller ikke bliver i morgen aften, at de får fuldt udbytte af anstrengelserne, siger Kent Nielsen. På skadeslisten har AaB Rasmus Thelander, Frederik Børsting, Mathias Thrane, Jakob Ahlmann og Donny Gorter.